Ìjà yìí pọ̀ rékọjá ohun tí ẹnu lè sọ ṣùgbọ̀n ní ìgbẹ̀hìn a dúpẹ́ lọ́wọ́ Ọlọ́run Ọba wí pé àwa ní ó borí. Nígbà tí ó ṣe tí ó bẹ̀rẹ̀ sí rẹ̀ wá, Ènìyàn-ṣe-pẹ̀lẹ́ tí kò ti jẹ epo tí kò jẹ iyọ̀ ti mú ọ̀pọ̀lọpọ̀ọ̀ yanrìn ó bù ú sí inú ìkòkò ńlá lọ, lẹ́hìn èyìínnì ó mú omi tí ó wà nínú ìgò tí Baba-onírùngbọ̀n-yẹ́úkẹ́ fi fún wa, ó wọ́n omi náà sí àwọn yanrìn náà lára ó sì kígbe lóhùn rara, ó wí pé: Mo pa á láṣẹ lórúkọ Olódùmarè, Ọlọ́run, Alààyè, Ẹni Mímọ́, Ọ̀gá Ògo, Alátùnúnṣe, Aláfẹ̀hìntì, Aláàánú, Ẹni Ìyanu, Ẹlẹ́dáà Ènìyàn, Ẹlẹ́dàá Ayé, Ẹlẹ́dàá Ọ̀run, Ẹlẹ́dàá ohun gbogbo tí à ń rí, Ẹlẹ́dàá èyí tí a kò rí, Ẹni tí Òjòlá-ìbínú ń ṣáátá, tí àwọn ẹ̀dá ìyókù ń bu ọlá fún, wí pé, lónìí, tí mo wà nínú ìyọnu, kí àwọn yanrìn wọ̀nyí yípadà kí wọ́n di èèrè olóró kí wọ́n máa bu ejò wọ̀nyí jẹ.’
Ija yii po rekoja ohun ti enu le so sugbon ni igbehin a dupe lowo Olorun Oba wi pe awa ni o bori. Nigba ti o se ti o bere si re wa, Eniyan-se-pele ti ko ti je epo ti ko je iyo ti mu opolopoo yanrin o bu u si inu ikoko nla lo, lehin eyiinni o mu omi ti o wa ninu igo ti Baba-onirungbon-yeuke fi fun wa, o won omi naa si awon yanrin naa lara o si kigbe lohun rara, o wi pe: Mo pa a lase loruko Olodumare, Olorun, Alaaye, Eni Mimo, Oga Ogo, Alatununse, Alafehinti, Alaaanu, Eni Iyanu, Eledaa Eniyan, Eledaa Aye, Eledaa Orun, Eledaa ohun gbogbo ti a n ri, Eledaa eyi ti a ko ri, Eni ti Ojola-ibinu n saata, ti awon eda iyoku n bu ola fun, wi pe, lonii, ti mo wa ninu iyonu, ki awon yanrin wonyi yipada ki won di eere oloro ki won maa bu ejo wonyi je.’